
מושב שני







         

פרוטוקול מס'  11
מישיבת הוועדה המשותפת פנים ואיכות הסביבה וחוקה חוק ומשפט

להצעת חוק תופעת השכרות

יום רביעי, י' באב התש"ע (21 ביולי 2010) שעה 10:00

סדר היום:  
חוק רישוי עסקים (תיקון מס' 26) הוראת שעה תש"ע-2010.

נכחו:

חברי הוועדה:

היו"ר – דוד אזולאי

יעקב אדרי

איברהים צרצור

כרמל שאמה

מגלי והבה

אחמד טיבי

מוחמד ברכה

גאלב מג'אדלה

מסעוד גנאים

ג'מאל זחאלקה

מוזמנים:
יונתן בר סימן טוב – רפרנט פנים באג"ת

מרגלית בוטרמן – לשכה משפטית, משרד הפנים

דרורי שפירא – יועצת משפטית, משרד הפנים

הראל גולדברג – רפרנט, משרד המשפטים

יואל הדר – ביטחון פנים

ייעוץ משפטי:
גלעד קרן

מנהלת הוועדה:
יפה שפירא

רשמה:

אתי בן שמחון

חוק רישוי עסקים (תיקון מס' 26) הוראת שעה תש"ע-2010

היו"ר דוד אזולאי:


רבותיי, אני פותח את ישיבת ועדת הפנים והגנת הסביבה. על סדר היום – חוק רישוי עסקים (תיקון מס' 26) הוראת שעה תש"ע-2010.

אמנם הצבענו על החוק הזה, על כל ההסתייגויות. אתמול בעיצומו של יום תשעה באב, קיבלתי פנייה מחבר הכנסת כרמל שאמה, פנייה שפשוט נפלה - - -

מוחמד ברכה:

תסביר על מה מדובר, אדוני היושב ראש.

היו"ר דוד אזולאי:


הוחלט שכל העסקים ללא יוצא מן הכלל, לא יוכלו למכור משקאות חריפים מ-11 בלילה עד 6 בבוקר. אז העירו את תשומת ליבנו לכך, שבהסדר הזה, בחקיקה הזאת, נכל גם הדיוטי-פרי. נתבקשנו בהתייעצות עם נציגי משרדי הממשלה, חבר הכנסת כרמל שאמה ביקש להחריג את הדיוטי-פרי. 

יעקב אדרי:

מה זאת אומרת להחריג?

היו"ר דוד אזולאי:


רק שם אפשר לקנות. 

כרמל שאמה:

רק שם אפשר לקנות. 

היו"ר דוד אזולאי:


אדוני, 
עמדת הממשלה.

יואל הדר:

אני מבקש להעיר, זה לא כל החנויות שאסור מ-11-6, אלא בתי קפה, מסעדות, כמובן לא חל לגביהם. רק הבעיה לגבי המקומות שלא מגישים בהם כלום אלא רק מוכרים, לגביהם אנחנו מתייחסים. לגביהם אנחנו סבורים שלא היתה כוונה להחיל את החוק על מקומות שמגישים בהם ומייד אחרי זה שותים, לכן הדיוטי פרי הוא לא עסק מהסוג הזה, ולכן אנחנו סבורים שאת הדיוטי פרי עצמו חנות מסוג של הדיוטי פרי כן צריך להחריג, לא את כל נמל התעופה, רק את הדיוטי פרי.  

יעקב אדרי:

דיוטי פרי זה בסדר. מה קורה בנמל?

יואל הדר:

כל החנויות שדומות לדיוטי פרי. למשל, באילת, אם זה - - - 

גלעד קרן:


מבחינת הפרוצדורה, לפי התקנון אי אפשר להגיש רביזיה, הדיון כרגע הוא לפי סעיף 124 לתקנון, שהועדה כוועדה צריכה להחליט שהיא צריכה לדון מחדש בהצעת החוק. לכן צריכה להיות הצבעה של הועדה שהיא רוצה לדון ואז לקיים אותה.

היו"ר דוד אזולאי:


מי בעד לפתוח את הדיון מחדש? פה אחד אין לנו בעיה. תודה.


בבקשה, חבר הכנסת כרמל שאמה.

כרמל שאמה:

אדוני היושב ראש, בעצם הצגת את הסוגייה בצורה ברורה. אנחנו סיימנו את חקיקת חוק האלכוהול החדש, ובאמת, בלי לשים לב מטרת החוק היא ברורה למנוע מאותם צעירים, קטינים, גישה לאלכוהול בשעות הלילה, שמביאות תופעות לוואי של נהיגה תחת השפעת אלכוהול, אלימות במקומות הבילוי. אין את הסכנה הזו באנשים שעולים לדיוטי פרי בטיסת לילה ורוכשים לרכוש בקבוק או לנסיעה לחוץ לארץ, או להשאיר אותו בפטור ושמור בארץ, ולכן אין שום סכנה של שימוש לא נכון באותם בקבוקים שנרכשים,  אז אין סיבה לפגוע בעסקים שקמים בדיוטי פרי שהם מכניסים הכנסה לא קטנה לרשות שדה התעופה וגם בחוויית הקנייה של ישראלים שיוצאים לחוץ לארץ שאנחנו יודעים שהם אוהבים לקנות אלכוהול והם קונים שם זול יותר את האלכוהול מאשר בארץ. לכן אני חושב שראוי להחריג את חנויות הדיוטי פרי מהאיסור הקיים בחוק. 

גלעד קרן:
רק מבחינת נוסח.

כרמל שאמה:

היועץ המשפטי יקבע.

גלעד קרן:


אני מציע להשתמש בנסחים שקיימים היום בחוק מס ערך מוסף, בחוק פקודת המכס, שבעצם נותנים את הפטור הזה ממס מחנויות שנמצאות בדיוטי פרי. החנויות האלה זה נקרא מחסן רשוי בחוקים האלה, לכן אני מציע שבסעיף 2א1 יהיה כתוב שהסייג לא יחול על מכירה של משקה משכר ליוצאים מישראל, שיהיה ברור שרק אנשים שהם בדיוטי פרי והם בדרך.

דרורי שפירא:

בתוספת.

גלעד קרן:


לא בתוספת, כי התוספת מדברת רק על רמת הצריכה במקום. 

היו"ר דוד אזולאי:


אני מעמיד את הנושא להצבעה. 


מי בעד ההצעה להחריג את חנויות הדיוטי פרי - רוב, אין נמנעים, אין מתנגדים, לפיכך ההחרגה עוברת. 

תודה רבה אני מודה לכם על הישיבה. הישיבה נעולה. 

מוחמד ברכה:

אני מבקש לרשום הסתייגות דיבור.

היו"ר דוד אזולאי:


אנחנו נבקש פטור מחובת הנחה בוועדת הכנסת כדי שנוכל להביא את זה היום למליאה.


תודה רבה, אני מודה לכם, הישיבה הזאת נעולה.  

(הישיבה ננעלה בשעה 10:30)

